SCC บรรจุภัณฑ์ดันกำไร.?
คนส่วนใหญ่จะรู้จักบริษัท ปูนซิเมนต์ไทย จำกัด (มหาชน) หรือ SCC ในฐานะผู้ผลิตปูนซีเมนต์และวัสดุก่อสร้างรายใหญ่ของไทย...
22 ธ.ค. 2562

สำนักข่าวรัชดา
คนส่วนใหญ่จะรู้จักบริษัท ปูนซิเมนต์ไทย จำกัด (มหาชน) หรือ SCC ในฐานะผู้ผลิตปูนซีเมนต์และวัสดุก่อสร้างรายใหญ่ของไทย…
แต่จริง ๆ แล้วธุรกิจหลักของ SCC แบ่งเป็น 3 ส่วน ประกอบด้วย
1) ธุรกิจซีเมนต์และผลิตภัณฑ์ก่อสร้าง
2) ธุรกิจปิโตรเคมี
และ 3) ธุรกิจแพ็กเกจจิ้ง หรือบรรจุภัณฑ์
จาก 3 กลุ่มธุรกิจหลัก…ธุรกิจแพ็กเกจจิ้งถือเป็นดาวเด่นที่น่าจับตา ดูได้จากงบงวดไตรมาส 3/62 เป็นกลุ่มเดียวที่รายได้ยังเติบโต ส่วนธุรกิจปิโตรเคมี ธุรกิจซีเมนต์และผลิตภัณฑ์ก่อสร้างที่เป็นตัวชูโรง SCC กลับรายได้ลดลงถ้วนหน้า…
ล่าสุด SCC ได้ฤกษ์งามยามดี Spin-Off บริษัท เอสซีจี แพคเกจจิ้ง จำกัด (มหาชน) หรือ SCGP เพื่อเปิดแนวรุกธุรกิจแพ็กเกจจิ้งอย่างเต็มตัว
เห็นได้ชัดเงินที่ได้จากการระดมทุนครั้งนี้ จะนำไปใช้ในการลงทุนขยายธุรกิจแพ็กเกจจิ้งทั้งในและต่างประเทศให้เติบโต รวมทั้งเพื่อปรับโครงสร้างทางการเงินของ SCGP ให้มีความพร้อมรองรับการขยายธุรกิจต่อไปในอนาคต
เรียกว่า เป็นการ “แตก..เพื่อโต” ก็ว่าได้..!
แม้จะทำให้ SCC เหลือธุรกิจแค่ 2 ขาคือ ธุรกิจปิโตรเคมี ธุรกิจซีเมนต์และผลิตภัณฑ์ก่อสร้าง เท่านั้น
แต่ SCGP ยังคงสถานะเป็นบริษัทลูก SCC ในสัดส่วนถือหุ้นไม่น้อยกว่า 70% และยังสามารถคอนโทรลงบ SCGP ได้ 100% เหมือนเดิม ที่สำคัญ SCC ไม่ต้องรับภาระในการดูแล  SCGP โดยเฉพาะเงินลงทุนอีกต่อไป
ฟาก SCGP จะมีความคล่องตัวในการบริหารจัดการมากขึ้น ไม่จำเป็นต้องพึ่งพาเงินทุนจาก SCC เนื่องจากมีทางเลือกในการเข้าถึงแหล่งทุนมากขึ้น ทั้งจากการออกหุ้นกู้ การเพิ่มทุน หรือกู้เงินจากแบงก์
ส่วนสาเหตุที่ SCC เปิดแนวรุกธุรกิจแพ็กเกจจิ้ง เนื่องจากเห็นศักยภาพการเติบโตทั้งในประเทศและตลาดอาเซียน โดยเฉพาะจากการค้าออนไลน์ที่เติบโตสูงมาก
รวมถึงโอกาสในการสร้างมูลค่าเพิ่มจากแพ็กเกจจิ้งเฉพาะทาง เช่น กล่องใส่สินค้าอิเล็กทรอนิกส์ที่ต้องการความแข็งแรงทนทานเป็นพิเศษ เป็นต้น
อีกทั้งเป็นการซัพพอร์ตธุรกิจโลจิสติกส์ ที่ก่อนหน้านี้ SCC ร่วมทุนกับยามาโตะ กรุ๊ป (YAMATO Group) หรือที่รู้จักกันในสัญลักษณ์ “แมวดำคาบลูก” ยักษ์ใหญ่ด้านขนส่งพัสดุรายใหญ่อันดับหนึ่งของญี่ปุ่น ตั้งบริษัท ยามาโตะ เอเชีย จำกัด ขึ้นมา เพื่อให้บริการส่งพัสดุย่อยแบบเร่งด่วน ภายใต้ชื่อ SCG Express
นั่นเท่ากับว่า หาก SCGP เติบโตมากเท่าไร ก็จะยิ่งหนุนให้งบการเงินของ SCC ตัวเลขดูดีขึ้น..!
เป็นกลยุทธ์เปิดแนวรุกบรรจุภัณฑ์…เพื่อบรรจุกำไรที่น่าสนใจจริง ๆ…
แต่ในขณะที่บริษัทลูก SCGP แนวโน้มผลประกอบการสดใส ฝั่งบริษัทแม่ SCC กลับสถานการณ์น่าห่วง..!
หากปีหน้าธุรกิจปิโตรเคมี ธุรกิจซีเมนต์และผลิตภัณฑ์ก่อสร้างยังไม่ฟื้น คงเป็นอีกปีที่ผู้ถือหุ้นอาจต้องชอกช้ำใจ…
ขออย่าให้เป็นเช่นนั้นเลย…
…อิ อิ อิ…